Nainen haki naposteltavaa F1-kisoihin 1,5 promillen humalassa ja ajoi motoristin kuoliaaksi – vältti ensi­kerta­laisena vankilan

Oikeus totesi naisen teon erittäin vakavaksi, mutta ei niin vakavaksi, että ensikertalaisena hänet olisi tuomittu ehdottomaan vankeuteen.

Motoristin kuoleman aiheuttanut 65-vuotias nainen tuomittiin vuoden ja neljän kuukauden mittaiseen ehdolliseen vankeuteen törkeästä kuolemantuottamuksesta ja kolmesta muusta liikennerikoksesta.

Nainen ajoi vahvassa humalassa sivutieltä kärkikolmion takaa suoraan vastaantulevan liikenteen kaistalle Padasjoella.

Yli puolentoista promillen humalassa autoillut nainen ei huomannut motoristia, joka törmäsi henkilöauton keulaan ja menehtyi onnettomuuspaikalle.

Traaginen onnettomuus sattui Padasjoella tie 24:llä viime vuoden heinäkuussa. Onnettomuushetkellä ajo-olot olivat hyvät.

Nainen tarttui auton rattiin sunnuntai-iltapäivänä tarkoituksena käydä kaupassa hakemassa naposteltavaa, jotka olivat päässeet loppumaan F1-ajoja seurattaessa.

Kauppareissu kuitenkin katkesi, kun hän oli kääntymässä Nyystöläntieltä isommalle tielle, jota ajoi omalla kaistallaan motoristi.

Vuonna 1962 syntyneen motoristin kyydissä oli hänen naisystävänsä, joka loukkaantui hengenvaarallisesti. Hän sai mm. lantion murtuman ja useita muita murtumia.

Syyttäjä vaati kolarin aiheuttajalle kahden ja puolen vuoden ehdotonta vankeustuomiota.

Naisella on ollut ajokortti vuodesta 1976 lähtien. Pitkän ajohistorian aikana hän ei ole syyllistynyt vakaviin liikennerikoksiin. Hän oli saanut vain yhden rikesakon.

Oikeus totesi naisen kaikki teot erittäin vakaviksi, mutta ei kuitenkaan niin vakaviksi, että ensikertalaisena hänet olisi tuomittu ehdottomaan vankeuteen.

Päijät-Hämeen käräjäoikeus tuomitsi ehdollisen vankeuden lisäksi naisen 80 tunniksi yhdyskuntapalveluun.

Erilaisia korvauksia tuomittu määrättiin maksamaan lähes 70 000 euroa. Liikennevakuutuksen perusteella oikeus velvoitti vakuutusyhtiön maksamaan vastaajan maksettavaksi määrätyt 31 000 euron korvaukset menehtyneen läheisille. Vakuutusyhtiö todennäköisesti vaatii korvaussumman tuomitulta myöhemmin, jolloin lasku nousee jo yli 100 000 euron.

Käräjäoikeuden ratkaisun mukaan nainen laiminlöi tieliikenteen keskeistä sääntöä ohjata kääntyessään ajoneuvo tien oikeaan reunaan.

Törkeän kuolemantuottamuksen lisäksi paikkakuntalainen nainen tuomittiin törkeästä rattijuopumuksesta, törkeästä liikenneturvallisuuden vaarantamisesta ja törkeästä vammantuottamuksesta. Hän myönsi syytteistä vain törkeän rattijuopumuksen, mutta piti muita tekoja perusmuotoisina eikä törkeinä.

Oikeuden saaman selvityksen mukaan nainen on hakenut apua alkoholiongelmaansa. Hän jäi viime vuonna vanhuuseläkkeelle.

Käräjäoikeus antoi ratkaisun keskiviikkona.